**Raport**

**privind rezultatul acţiunilor de control pentru verificarea respectării legislației în domeniul aditivilor alimentari destinați consumului uman**

În conformitate cu Planul naţional de acţiuni tematice de control în sănătate publică pe anul 2023, atribuţiile Ministerului Sănătăţii în domeniul aditivilor alimentari și tinând cont de adresa Institutului Național de Sănătate Publică nr. 20592/31.10.2022referitoare la realizarea în cadrul Programului național de sănătate publică - “MONITORIZAREA CONSUMULUI DE ADITIVI ALIMENTARI” a activității de inspecție sanitară de stat, Inspecţia Sanitară de Stat din cadrul Ministerului Sănătăţii a dispuns **organizarea în perioada 03.07.2023 – 28.07.2023a acțiunii tematice de control pentru verificarea respectarii legislatiei în domeniul aditivilor alimentari destinati consumului uman**.

Inspectorii sanitari/asistenţii inspectori sanitari din cadrul directiilor de sănătate publică judeţene şi a municipiului Bucureşti, în cadrul acțiunii tematice de control **au recoltat un număr de 55 probe** conform metodologiei Institutului Național de Sănătate Publică, pentru monitorizarea aditivilor pe bază de sulfiți din următoarele categorii de produse alimentare: snackuri pe bază de cartofi și cereale, biscuiți uscați și amidonuri, proveniți de la producători autohtoni.

Până la data întocmirii prezentului raport, nu au fost primite de la Direcțiile de Sănătate Publică, adrese referitoare la rezultatele probelor prelevate. În funcţie de rezultatele determinărilor, inspectorii sanitari din cadrul DSP-urilor vor dispune măsurile legale care se impun, după caz.

**Acţiunile de control au avut în vedere, în principal verificarea respectării prevederilor următoarelor acte normative:**

* Regulamentul (CE) nr. 1333/2008 al Parlamentului European şi al Consiliului privind aditivii alimentari - cu modificările ulterioare .
* Regulamentul (UE) nr. 1129/2011 de modificare a anexei II la Reg. (CE) nr. 1333/2008 prin stabilirea unei liste a Uniunii a aditivilor alimentari – cu modificările ulterioare.

Controalele privind aditivii alimentari au avut ca obiectiv verificarea cerinţelor privind conformitatea aditivilor alimentari, etichetarea acestora, existenţa fișelor tehnice, buletinelor de analiză/rapoartelor de încercare privind criteriile de puritate, condiţiile de utilizare a aditivilor alimentari, precum şi modul de dozare a acestora în unitățile de producție, utilizatoare de aditivi alimentari.

Din centralizarea datelor primite de la direcţiile de sănătate publică a reieşit că în perioada menţionată pentru desfăşurarea acţiunilor de control **au fost efectuate 547 controale în următoarele tipuri de unități:**

* **nr. controale la producători autohtoni de categoriile de alimente specificate în metodologie** (snackuri pe bază de cartofi și cereale, biscuiți uscați și amidonuri) **- 27 controale**
* **nr. controale la producători autohtoni de aditivi alimentari - 5 controale**
* **nr. controale la importatori/distribuitori/retaileri de aditivi alimentari - 156 controale. u**
* **nr. controale la utilizatori de aditivi alimentari** de tipul: laboratoare de cofetărie, laboratoare de patiserie, unități gelaterie/fabrici înghețată, unități de carmangerie/fabrici preparate carne, unde au fost verificați aditivii alimentari utilizați la prepararea produselor alimentare: **359 controale;**

**Din centralizarea datelor și din rapoarte a reieșit faptul că, la nivel national au fost verificate:**

* **verificarea modului de dozare a aditivilor alimentari: 768 de produse,** din care **1 necorespunzătoare** (nu este trecută doza din aditivul limitativ nici pe eticheta produsului și nici pe specificație de produs)
* **verificarea condițiilor de utilizare a aditivilor alimentari: 856 de produse,** din care **1 necorespunzătoare** (nu se respectă prevederile cu privire la cantitățile maxime din fiecare element component sau grup de elemente componente supuse unei limitări cantitative)
* **977 de produse alimentare controlate** la retaileri, din care **9** **necorespunzătoare** (în lista ingredientelor nu se specifică toți aditivii conținuți, în lista ingredientelor se specifică doar funcția unui aditiv conținuț dar nu se precizează numele specific sau numărul E, în lista ingredientelor nu se precizează denumirea categoriei aditivilor conținuți, numele specific sau numărul E)

**Totodată, din centralizarea datelor și din rapoarte a reieșit faptul că, la nivel national au fost verificate:**

* **condiţiile igienico-sanitare în 538 de unităţi,** în **29** dintrele ele fiind necorespunzătoare.
* **condiţiile de depozitare în 531 de unităţi,** în **10** dintrele ele fiind necorespunzătoare.
* **a fost verificată efectuarea cursurilor privind însușirea noțiunilor fundamentale de igienă** pentru **9019 angajaţi**, **374** dintre ei însă nu au efectuat cursuri privind notiunile fundamentale de igienă.
* **a fost verificată monitorizarea stării de sănătate prin serviciul de medicina muncii** pentru **9301 angajaţi**, un număr de **46** nu aveau efectuat controlul medical la angajare sau periodic.

**Din rapoartele transmise de direcțiile de sănătate publică, s-au evidenţiat următoarele neconformităţi:**

* lipsa informațiilor în limba română de pe etichetă, ceea ce contravine prevederilor Regulamentului (CE) nr.1333/2008, cap.IV, art.21 (2);
* pentru aditivii cu limitare cantitativă (E 202, E 211, E 223) nu se respectă prevederile Reg. (CE) 1333/2008 art. 22 alin. (1) lit. g, cu privire la “*cantitățile maxime din fiecare element component sau grup de elemente componente supuse unei limitări cantitative*”*,* nu sunt înscrise nici pe eticheta produsului și nici în documentele care însoțesc produsul (FTP);
* în lista ingredientelor se specifică doar funcția unui aditiv conținuț, nu se precizează numele specific sau numărul E conform prevederilor Reg. (UE) nr.1169/2011, anexa VII, partea C;
* neetichetarea alimentelor în conformitate cu legislația în vigoare, în sensul că, în unele cazuri pe eticheta produselor finite nu sunt menționați aditivii alimentari din ingredientele utilzate;
* utilizarea de aditivi alimentari cu termen de valabilitate expirat;

**Alte neconformități constatate:**

* absenţa autorizaţiei sanitare de funcţionare a sursei de apă (unitate de producție);
* neefectuarea operaţiunilor de curăţenie şi/sau dezinfecţie a locurilor de muncă, utilajelor, ustensilelor, suprafeţelor de lucru şi a ambalajelor în condiţiile stabilite de normele igienico-sanitare în vigoare;
* depozitarea, chiar şi provizorie, a ambalajelor de transport ale produselor alimentare în condiţii care pot determina contaminarea sau impurificarea acestora;
* depozitarea necorespunzătoare a produselor alimentare şi a ambalajelor în alte spaţii decât cele prevăzute în acest sens;
* neetichetarea produselor alimentare;
* neasigurarea funcţionării în permanenţă a spaţiilor frigorifice din unităţile alimentare, neasigurarea controlului şi înregistrării temperaturii în aceste spaţii şi neîntreţinerea lor prin neefectuarea reparaţiilor, reviziilor şi a igienizării;
* nerespectarea măsurilor prevăzute de normele de igienă în vigoare privind prepararea, păstrarea, depozitarea, transportul şi servirea produselor alimentare;
* neefectuarea periodică sau după necesitate a lucrărilor de igienizare şi de revizie a instalaţiilor şi utilajelor, precum şi a lucrărilor de recondiţionare şi de reparare a clădirilor unităţilor alimentare;
* neefectuarea în unităţile alimentare a operaţiunilor de curăţenie şi dezinfecţie, precum şi neasigurarea dotării şi aprovizionării unităţii alimentare cu utilaje, ustensile şi materiale specifice pentru curăţenie şi dezinfecţie;
* lipsa sau asigurarea în cantităţi insuficiente din/în dotarea unităţilor a produselor biocide şi a celor de curăţare;
* existenţa şi/sau utilizarea produselor biocide cu termen de valabilitate expirat;
* nerespectarea obligaţiei privind verificarea zilnică a stării de igienă individuală şi de sănătate a angajaţilor, neconsemnarea acestei verificări, precum şi primirea în unitate a angajaţilor bolnavi sau convalescenţi de boli transmisibile;
* neasigurarea de către angajatori din orice domeniu de activitate, public şi privat, a examinărilor medicale, prin medicii de medicina muncii, la angajare, la reluarea muncii, la schimbarea locului de muncă şi a controlului medical periodic al lucrătorilor;
* angajarea şi/sau menţinerea în unităţile care desfăşoară activitate de producţie şi de comercializare a produselor alimentare a personalului fără certificatul de instruire profesională privind însuşirea noţiunilor fundamentale de igienă;

**Menționăm că, pentru neconformităţile constatate au fost aplicate un număr de 92 de sancţiuni contravenţionale, dintre care:**

* **51 avertismente;**
* **41 amenzi contravenţionale, în valoare de 135.800 lei.**

De asemenea, **au fost retrase de la comercializare:**

**- 278 produse alimentare** (DSP Arad 278 bucăţi)

**- 335,80 kg aditivi alimentari** ( DSP Arad - 333,6 Kg, DSP Brăila – 0,8 Kg, DSP Iaşi – 1,4 Kg)

Pentru asigurarea protecţiei sănătăţii, inspectorii sanitari vor efectua recontroale la unităţile la care au fost identificate deficienţe şi neconformităţi de la prevederile legislaţiei în vigoare.